Salajêngipun Jak nuntên murugi mayitipun Kondhon malih. Klayan mêthongkrong kêthèk bangkokan namung tansah nyawang dhatêng Jak kemawon. Ing ngriku Jak lajêng nguculi sandhanganipun Kondhon saking satunggal, saha dipun galedhahi kanthongipun kanthi sêtiti sangêt. Dalasan sêpatunipun kemawon mêksa inggih dipun titipriksa. Sarêng panggledhahipun sampun waradin, artanipun botên sagêd pinanggih, Jak lajêng ambruk ing papan patilêmanipun, ing sêmu katingal saklangkung sungkawa, awit mênggah ingkang dados gagasanipun, ing salajêngipun tamtu botên sagêd pinanggih kalihan rama